A Bizottság határozata
(2001. november 9.)
a 2000/585/EK határozatnak a tenyésztett szárnyasvadak húsának Argentínából, Thaiföldről és Tunéziából való behozatala tekintetében történő módosításáról
(az értesítés a C(2001) 3410. számú dokumentummal történt)
(EGT vonatkozású szöveg)
(2001/793/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 1999/89/EK irányelvvel [1] módosított, a friss baromfihús Közösségen belüli kereskedelmét és harmadik országokból történő behozatalát szabályozó állat-egészségügyi feltételekről szóló, 1991. június 26-i 91/494/EGK tanácsi irányelvre [2] és különösen annak 11., 12. és 14. cikkére,
tekintettel a legutóbb a 97/79/EK irányelvvel [3] módosított, a vadak elejtésével és a vadhús forgalomba hozatalával kapcsolatos közegészségügyi és állat-egészségügyi problémákról szóló, 1992. június 16-i 92/45/EGK tanácsi irányelvre [4] és különösen annak 16. cikke (2) és (3) bekezdésére,
tekintettel a legutóbb az 1999/724/EK bizottsági határozattal [5] módosított, a 89/662/EGK irányelv A. mellékletének I. pontjában említett, valamint a kórokozók tekintetében a 90/425/EGK irányelv A. mellékletének I. pontjában említett, meghatározott közösségi előírásokban megállapított állat-egészségügyi és közegészségügyi követelmények hatálya alá nem tartozó termékeknek a Közösségen belüli kereskedelmére és a Közösségbe történő behozatalára vonatkozó állat-egészségügyi és közegészségügyi követelmények megállapításáról szóló, 1992. december 17-i 92/118/EGK tanácsi irányelvre [6] és különösen annak 10. cikkére,
mivel:
(1) A legutóbb a 2001/736/EK határozattal [7] módosított, a vadhús és tenyésztettvad-hús, valamint a nyúlhús harmadik országokból történő behozatalára vonatkozó állat-egészségügyi és közegészségügyi feltételek és állat-egészségügyi bizonyítvány kiállítása meghatározásáról, valamint a 97/217/EK, a 97/218/EK, a 97/219/EK és a 97/220/EK bizottsági határozat hatályon kívül helyezéséről szóló, 2000. szeptember 7-i 2000/585/EK határozat [8] II. melléklete felsorolja azon harmadik országokat, amelyek jogosultak a vadhús vagy a tenyésztettvad-hús különböző kategóriáira vonatkozó bizonyítványok használatára.
(2) A különböző harmadik országokban az állat-egészségügyi helyzetnek megfelelően egyedi feltételeket kell teljesíteni, amelyeket az állat-egészségügyi bizonyítvány tükröz.
(3) Argentínában és Thaiföldön az állat-egészségügyi helyzet a baromfiban előforduló Newcastle-betegség tekintetében javult. Ezért Argentína és Thaiföld tekintetében engedélyezni kell a szárnyasvadak húsának behozatalát, valamint módosítani kell a tenyésztett szárnyasvadak húsára vonatkozó követelményeket.
(4) A Bizottság által 2000 októberében Tunéziában végzett ellenőrző vizsgálat kimutatta, hogy a baromfiágazat állat-egészségügyi helyzete és ellenőrzése kielégítő. A fenti kiküldetés eredményei és a biztosítékok alapján engedélyezni lehet tenyésztett szárnyasvadak húsának Tunéziából a Közösségbe való behozatalát.
(5) Meg kell ragadni az alkalmat a "vaddisznó" húsára vonatkozó J. bizonyítványmintában található hiba kijavítására.
(6) Ezért a 2000/585/EK határozatot ennek megfelelően módosítani kell.
(7) Az e határozatban előírt intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
(1) A 2000/585/EK határozat II. melléklete helyébe e határozat I. mellékletének szövege lép.
(2) A 2000/585/EK határozat III. mellékletében található J. bizonyítványminta helyébe az e határozat II. mellékletében található minta szövege lép.
2. cikk
Ez a határozat azon vadhús és tenyésztettvad-hús behozatalára vonatkozik, amelyek tekintetében a bizonyítványt 2001. december 1-je után állították ki.
3. cikk
Ennek a határozatnak a tagállamok a címzettjei.
Kelt Brüsszelben, 2001. november 9-én.